bouzouki
Store norske leksikon,Kunst og estetikk,Musikk,Populærmusikk,Verdensmusikk
Bouzouki er en gresk langhalset lutt med tre eller fire doble strenger. Instrumentet brukes i både folkemusikk og underholdningsmusikk og er et sentralt instrument i rebetiko-sjangeren.
Bouzoukien ble opprinnelig innført til Hellas av tyrkerne. Den er beslektet med luttinstrumenter i Lilleasia og Balkan som tānbur, saz og bağlama. I moderne utforming er instrumentet påvirket av mandolinen, så vel av form som i klang og spilleteknikk. Bouzouki-musikken ble internasjonalt kjent gjennom filmene Aldri på en søndag (1960) og Zorba (1964).Bouzoukien ble innført som folkemusikkinstrument til Irland rundt 1960. Derfra spredte den seg blant annet til Sverige, der særlig Ale Möller har vært en stilskaper i bruken og en fornyer av dette instrumentet også når det gjelder teknikk. Instrumentet har spredt seg fra Sverige til Norge. Den bouzouki-typen som brukes i Norden, er til dels tilpasset den nordiske folkemusikken. Et beslektet instrument er mandola. Les mer i Store norske leksikon lutt Musikk i Hellas Musikk i Tyrkia Musikk i Afghanistan Musikk i Irland